
AVIZ
asupra propunerii legislative pentru modificarea art. 385 alin (1) şi (7) din Legea nr. 95/2006 privind reforma în domeniul sănătăţii


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art. 385 alin (1) ŞI (7) din Legea nr. 95/2006 privind reforma în domeniul sănătăţii, trimisă cu adresa nr. Pl.X- 875 din 13 noiembrie 2006 şi înregistrată sub nr. 31/1368 din  15.11.2006.



Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 9 noiembrie 2006.
Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din  29 noiembrie 2006.


Membrii comisiei au examinat propunerea legislativă supusă aprobării,  expunerea de motive la propunerea legislativă, avizul favorabil al Consilului Legislativ cu nr. 1026/24.07.2006 precum şi Punctul de vedere al Guvernului cu nr. 2476 din 15.08.2006 care precizează că nu susţine adoptarea prezentei iniţiative.
În urma dezbaterilor, membrii comisiei au constatat că realizarea unei intervenţii legislative numai asupra art. 385 din Legea nr. 95/2006, cu omiterea reglementărilor din cuprinsul art. 484 şi al art. 565 din aceeaşi lege ar institui, pentru medici, un regim de pensionare discriminatoriu, ceea ce ar contraveni principiului constituţional al egalităţii, fiind totodată în discordanţă cu principiul unificării şi sistematizării legislaţiei în domeniu, prevăzut în Legea 24/2000 privind normele de tehnică legislativă pentru elaborarea actelor normative, republicată.
Faţă de cele menţionate, membrii comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său normativ, proiectul de lege face parte din categoria legilor organice.

